Document ID: /roh_data/filtered/fineweb-2-filterrobots_roh.jsonl.gz/25792

Il suveran dal Tessin ha refusà il settember 2014 in credit per l'exposiziun mundiala. Per pudair finanziar la preschentaziun communabla cun ils chantuns dal Gottard, Grischun, Uri e Vallais en il pavillon svizzer, ha il Tessin perquai stuì supplitgar sponsurs privats per daners. Ils 1,1 milliun francs sajan rimnads ha communitgà la chanzlia chantunala tessinaisa.
Frantscha senza ustaria, Italia cun retard
Era auters pajais han retard. Il pavillon da la Frantscha sto cumenzar senza in'ustaria, perquai che las lavurs en questa part da l'exposiziun n'èn anc betg terminadas. Uschia è vegnì communitgà ord il consulat general svizzer a Milaun. Il pavillon da l'Italia, il pajais ospitant, pudess schizunt vegnir a fin pir in mais suenter l'avertura. La gasetta taliana "Corriere della Sera" ha planschì che Milaun haja gia survegnì avant 7 onns l'incumbensa per l'exposiziun mundiala. Tuttina na sajan las lavurs anc betg terminadas pervi da corrupziun ed in'administraziun excessiva.